《莺啼序 西湖怀古》
清代·黄德贞

苏堤柳下维画舸，凭阑远眺。叹西陵、卖断繁华，两峰螺黛如扫。

忆往日、香车油壁，六桥三竺青葱好。更桂香荷艳，玻璃冷浸霞晓。

洪谷兴酣，北苑得意，叫绝游仙棹。但满眼、刍牧樵苏，极悬崖控绝岛。

遍亭皋、桃林歇马，采莲歌、换关山调。抚流波，荇藻涟漪，濲纹留照。

游鱼吹浪，飞燕翔空，惯听笙歌闹。乘好景、晴和淑媚，吟赏湖光，灏楼开妆镜，舟移芰浦，南屏爽气排林表。

羡逋仙，笑指梅花老。孤山鹤梦冰雪绕。渐暖日嘶风，骅骝啮尽芳草。

湘帘澄碧，绿水柔蓝，裁笔强墨妙。约略烟岚疏树，瞻顾从容，拟拾幽蘋，白云胶扰。

银飘鬓丝，蟾辉映雪，幸西家尚容惫耄，趁稀龄少寄临风傲。

斜阳一曲瑶琴，放艇湖心，水香月皎。

作者简介：字月辉，嘉兴人，司理守正孙女，曾楠室。有《劈莲集》。